Esdrúixols en aragonés

Os esdrúixols en aragonés son palabras con accentuación proparoxitona presents en esta luenga romanica. Se considera que en aragonés os esdruixols son escasos por haber estau caracterizau l'aragonés en a filolochía tradicional como una luenga con adversión a los esdrúixols. Manimenos os esdrúixols se troban d'una traza regular en determinadas formas personals de verbos como fébanos y en toponimos (Puértolas). En a evolución dende o latín ta l'aragonés cualques esdrúixols han desapareixiu por fenomenos de sincopa y apocope.

En as construccions de verbo mes pronombre atono teoricament podrían dar-sen pronunciacions esdrúixolas, pero de feito se documentan pronunciacions planas. En l'aragonés meridional occidental de Lobarre por eixemplo Alwin Kuhn documenta poSA-te y no POsa-te. D'igual traza en cheso Alwin Kuhn documenta itaMEla y no Ítamela.

 Sincopa 
A vegadas un esdrúixol ha desapareixiu en a evolución de palabras patrimonials por sincopa d'a vocal posttonica:
ASPERUS > aspro.
CANTHARUS > cantro / cantre.
MESPILUM > NESPIRUM > nispro.
ASPARAGUS > espargo. María Luisa Arnal Purroy El habla de la Baja Ribagorza Occidental Institución Fernando el Católico, 1998, pp 221-222.

Dimpués d'a sincopa ha puesto haber-ie una epentesi:
CAMERA > camra > cambra.

 Cultismos y semicultismos 
A evitación d'a pronunciación esdrúixola ha influyiu en a formación de cultismos, semicultismos y antroponimos. D'esta traza bi ha cultismos y antroponimos como nuclio, Cesario que reducioron o diftongo ta un hiato pa fer d'uns esdrúixols orichinals como núcleo u Cesáreo unas palabras planas. Tamién voces d'orichen culto que en latín son esdrúixolas como MUSICA u l'antroponimo MONICA se converten en planas en aragonés.

 Relación de l'accentuación con os sufixos 
Alwin Kuhn considera que o desplazamiento accentual ta la penultima silaba puet explicar-se en gran mesura por a presencia de bel sufixo que creya terminacions pareixidas d'accentuación plana. Alwin Kuhn considera que l'adverbio de modo amonico derivaría d'armónico cambiando la pronunciación como si tenese un diminutivo -ico.

D'esta traza encara que en latín FRAXINUS siga esdrúixola, en aragonés Fraxino ye plana en cheso u ansotano, por converchencia con palabras con o sufixo in(o) como mixino, pacino, y naturalment en l'aragonés con apocope ye aguda (fraxín se documenta en Aragüés de lo Puerto, Embún y Fiscal).

A palabra tabán(o) en aragonés conserva l'accentuación etimolochica plana latina a diferencia d'o castellano. En castellano os esdrúixols pelícano y tábano representan cambios d'accento respecto a l'accentuación plana orichinal latina por fenomenos de ritmicidat y analochía en una luenga con muitas palabras proparoxitonas.

 Casos particulars 
Se puede haber superposau un cambio de terminación a un cambio accentual. A evolución de CANCER, CANCRIS ha dau en gallego cáncaro y se documenta en castellano como cáncano dende 1729. David A. Pharies: Diccionario Etimológico de Los Sufijos Españoles: Y de Otros Elementos Finales Volumen 25 de Biblioteca románica hispánica. Editorial Gredos, S.A., 2002, p 63, p 83, p 99. En aragonés no presenta accentuación esdrúixola (alicancano), y mesmo presensa apocope como alicancán.

O helenismo esdrúixol amprau en latín COPHINUS tamién cambió de terminación dende -ino dica -ano dando cuevano u covano. Lo diftongo -ue- ye un herencio de cuan la palabra yera esdruixola.

O toponimo plano Huertolo ye mes cerca d'a etimolochía latina que a suya forma en castellano esdrúixola Huértalo suposando que deriven d'un esdruixol latín HORTULUS.

A palabra murciagalo proviene de muriciego y estió esdruixola en o pasau como o castellano antigo murciégalo, estando dificil d'explicar esta terminación independient d'o suyo orichen etimolochico. A diferencia de l'aragonés a forma castellana medieval presenta a terminación -alo como atona.

 Documentación actual d'esdrúixols en parlas altoaragonesas 
En ciertas parlas altoaragonesas actuals como l'aragonés baixo-ribagorzano se va perdendo l'adversión a lo esdrúixol dende zaguers d'o sieglo XX. Pa o baixo-ribagorzano María Luisa Arnal Purroy fa notar ciertas palabras que siempre se pronuncian con esdrúixol (árgados, ácido, báscula, cápsula, depósito, sábado, pámpano, zángano, sémula, llágrima, llástima y belún mes); tamién fa notar que bi ha alternancias en as que a chent mes gran de 65 anyadas pronuncian plano y los mes chóvens esdrúixol (hígado-higado, plátano-platano, máquina-maquina, bóvila-bovila, médico-medico, sábana-sabana, análisis-analisis). En pocas palabras se conserva a pronunciación plana diferent d'a pronunciación esdrúixola latina (covano, tabano/tabán, presiego),

 Referencias 

 Bibliografía 
 KUHN, Alwin: El Dialecto Altoaragonés (traducción de l'orichinal de 1935); Xordica Editorial. Zaragoza, 2008. ISBN 978-84-96457-41-6
 María Luisa Arnal Purroy: El habla de la Baja Ribagorza Occidental Institución Fernando el Católico, 1998
 David A. Pharies: Diccionario Etimológico de Los Sufijos Españoles: Y de Otros Elementos Finales Volumen 25 de Biblioteca románica hispánica. Editorial Gredos, S.A., 2002.

Categoría:Gramatica de l'aragonés